Predmet Poduzeće „A“ protiv Komisije

Na temelju zahtjeva poduzeća „B“, Komisija je pokrenula postupak za uvrštenje supstance naziva 'triklosan', koja se koristi kao aditiv plastičnim materijalima, na popis aditiva koji se mogu koristiti u plastičnim materijalima koji dolaze u doticaj s hranom predviđen Direktivom 2002/72. U postupku, aditiv je, po pozitivnom mišljenju Europske agencije za sigurnost hrane, uvršten na privremenu listu koja je omogućavala njegovu upotrebu ukoliko je ona dozvoljena internim pravom države u kojoj se proizvod prodaje. Poduzeće „B“ je, međutim, tražilo da se triklosan uvrsti na tzv. pozitivnu listu, koja sadrži popis dozvoljenih supstanci i primjenjiva je u svim državama članicama. Nakon nekog vremena, poduzeće „B“ povuklo je zahtjev. Stoga je Komisija donijela Odluku X/2012 kojom je odlučila ne uvrstiti triklosan na pozitivnu listu te ga ukloniti s privremene liste. Odluka X/2012 glasi:

U skladu s člankom 11. Uredbe 1935/2004, Komisija donosi sljedeću Odluku:

Članak 1.

Trikolsan neće biti uvršten u popis iz Annexa III Direktive 2002/72 (pozitivnu listu).

Članak 2.

Plastični materijali i proizvodi koji sadrže triklosan mogu se stavljati na tržište do 31. prosinca 2012., ovisno o dopuštenju temeljem nacionalnog prava.

Članak 3.

Ova je odluka upućena državama članicama.

Poduzeće „A“ proizvodi plastične materijale uz upotrebu triklosana. Stoga je odlučilo osporiti pred sudom ovu odluku Komisije. Smatra da je navedena odluka, kao prvo, pogrešno utemeljena na čl. 11. Uredbe 1935/2004 koji glasi: „Odobrenje Zajednice, u obliku specifičnih mjera, dat će Komisija. Takvu mjeru, čija je svrha dopuniti nebitne dijelove ove uredbe donijet će se u skladu s regulatornim postupkom komitilogije“. Poduzeće „A“ smatra da ta odredba ovlašćuje Komisiju na davanje specifičnog odobrenja, a ne na donošenje odluke o neuvrštavanju neke supstance na pozivnu listu. Kao drugo, poduzeće „A“ tvrdi da je Komisija povrijedila postupak predviđen navedenom uredbom i direktivom 2002/72, jer je bila obvezna izdati javni poziv da zainteresirane osobe preuzmu zahtjev koji je povuklo poduzeće „B“.

Poduzeće „A“ stoga je podnijelo tužbu za poništenje. Komisija pred sudom, između ostalog, osporava procesnu legitimaciju za podnošenje ovakve tužbe. Komisija tvrdi da:

- se Odluka u pitanju ne tiče poduzeća „A“ izravno i osobno;

- da Odluka u pitanju nije regulatorni akt koji ne podrazumijeva provedbene mjere.

Vi ste odvjetnik poduzeća „A“.

Pred koji ste sud podnijeli tužbu za poništenje Odluke X/2012?

Sastavite tužbu.

Odgovorite na navode Komisije kojima osporava procesnu legitimaciju tužitelja.

(Je li tužitelj osobno zainteresiran za podnošenje tužbe? Mora li biti osobno zainteresiran? Radi li se o regulatornom aktu? Podrazumijeva li taj regulatorni akt provedbene mjere?)